**Idrætsforeninger i Lyngby-Taarbæk Kommune klarer corona-skærene**

**Antallet af medlemmer i idrætsforeningerne i Lyngby-Taarbæk Kommune rykkede sig ikke synderligt i 2021. På landsplan gik foreninger under DIF og DGI samlet set frem, men der er stadig langt til medlemstallet før pandemien.**

Corona-restriktionerne for idræts- og foreningslivet varede længere og var mere omfattende i 2021 end i 2020. Alligevel viser 2021-medlemstallene for Danmarks Idrætsforbund (DIF) og DGI en fremgang på 12.101 medlemmer. Dermed har idrætsforeninger under DIF og DGI nu 2.228.776 medlemmer tilsammen.

I Lyngby-Taarbæk Kommune lykkedes det at komme helskindet igennem corona-året uden de helt store udsving. Her var der en lille fremgang på 33 medlemmer fra 2020 til 2021, så der nu samlet er 21.755 medlemmer i kommunens 91 idrætsforeninger under DGI og DIF. I 2021 er det især fodbold- og svømmeklubber, der samlet set er gået frem og fik hhv. 237 og 260 flere foreningsmedlemmer i 2021.

Lyngby-Taarbæk Kommune, det lokale idrætsråd FIL og DGI Storkøbenhavn har et fælles ønske om at igangsætte aktiviteter og udviklingsinitiativer, som kan understøtte og udvikle borgernes mulighed for at dyrke idræt og motion og udvikle stærke idrætsforeninger med relevante idrætstilbud til børn og unge som

prioriteret målgruppe. Dette samarbejde er aftale i direkte forlængelse af, at Lyngby-Taarbæk Kommunes Idræts- og Bevægelsesstrategi, der bl.a. beskriver foreningerne som ramme for idræt og fællesskab for børn og unge.

”I Lyngby-Taarbæk Kommune har vi igangsat en lang række foreningsudviklingsforløb, som bl.a. understøtter foreningernes arbejde med børn og deres forældres engagement i idrætsforeningerne. Foreningsudviklingsforløb er målrettet de foreninger, som ønsker at være med på en udviklingsrejse med inspiration, sparring, uddannelse og indsigt i nye markedsføringsmuligheder. Med disse udviklingsforløb ønsker vi, at foreningerne bliver endnu bedre til at tilbyde nogle gode motions- og breddetilbud til borgerne i kommunen og ser derfor frem til de kommende års aktivitets- og foreningsudvikling i Lyngby-Taarbæk Kommune", siger Casper Strunge (C), formand for Kultur- og fritidsudvalget.

**Glæde over udviklingen**Efter en årrække med fremgang og historiske 2,3 millioner medlemmer i 2019, mistede DIF og DGI knap 90.000 medlemmer på landsplan i corona-året 2020. Nu er lidt af det tabte hentet ind igen, og den opadgående medlemskurve glæder DIF, som sender kredit til de frivillige.

”Først og fremmest glæder vi os over, at frafald er vendt til fremgang trods endnu et år med corona. Der er stadig tabt terræn at genvinde i forhold til 2019-tallene, men vi er på rette vej. Her må vi igen sende en stor tak til de mange frivillige, som har gjort en stor forskel og et fantastisk arbejde ude i landets foreninger i et svært år for idrætten”, siger DIF-formand Hans Natorp.

Den holdning deler DGI, og endnu flere medlemmer skal bydes indenfor i fremtiden.

”Vi er så stolte over, at det stærke foreningsliv i Lyngby-Taarbæk har formået at holde i stand under endnu et corona-år i 2021. Idrætsforeningerne gør hver dag et stort stykke arbejde, og den lille fremgang fortæller, at vi nu er på rette kurs igen. Partnerskabsaftalen mellem Lyngby-Taarbæk Kommune, FIL og DGI Storkøbenhavn giver alle muligheder for at samarbejde endnu tættere med foreningslivet i de kommende år, så vi sammen får endnu flere især børn og unge ind i foreningslivet", siger bestyrelsesmedlem i DGI Storkøbenhavn og formand for Fællesrepræsentationen for idrætsforeninger i Lyngby-Taarbæk Kommune (FIL), Anni Frisk Carlsen.

DIF og DGI kvitterer samtidig for, at kommunerne har understøttet foreningslivet økonomisk og ydet andre former for hjælp.

**Visionsarbejdet fortsætter**
Siden 2015 har DIF og DGI arbejdet sammen om Bevæg dig for livet-visionen med støtte fra Nordea-fonden og TrygFonden. Formålet er at gøre Danmark til verdens mest aktive nation, og i den forbindelse er der udviklet en lang række tilpassede idrætstilbud til foreninger og indgået samarbejder med 25 såkaldte visionskommuner, så endnu flere danskere bliver fysisk aktive.

Samarbejdet med kommuner, idrætsforeninger og andre partnere fortsætter, og med udsigten til at COVID-19 bliver en mindre faktor i de kommende år, forventer DIF og DGI en stigning i fremtidens medlemstal.

**Fakta om medlemstal**
Det samlede medlemstal for DGI og DIF på 2.228.776 unikke medlemmer er renset for, at flere idrætsforeninger/klubber er medlem af begge organisationer. Tallet er for kalenderåret 2021 og et medlem tæller med i statistikken, når der er tale om et medlemskab i mindst tre måneder af året.

Du kan dykke dybere ned i tallene for de to organisationer på henholdsvis [www.dif.dk/medlemstal](https://www.dif.dk/da/politik/vi-er/medlemstal) og [www.dgi.dk/medlemstal](https://www.dgi.dk/om/fakta/tal-og-referater/medlemstal)

**Om Bevæg dig for livet**Danmark skal være verdens mest idrætsaktive nation. En ambitiøs vision, som DGI og DIF arbejder for at indfri med støtte fra TrygFonden og Nordea-fonden. Bevæg dig for livet er den største partnerskabsaftale i dansk idræts historie og har på nuværende tidspunkt indgået forpligtende aftaler med 25 såkaldte visionskommuner. Udover kampagner, som skal give danskerne et ’kærligt puf’, tilbyder Bevæg dig for livet rådgivning og anbefalinger, events som Royal Run og en længere række tilpassede koncepter inden for diverse idræts- og motionsaktiviteter.

**Kontakt for yderligere kommentarer og informationer**

**Politiske kommentarer:**

Casper Strunge, formand for Kultur- og Fritidsudvalget i Lyngby-Taarbæk Kommune: 2054 8069

Anni Frisk Carlsen, bestyrelsesmedlem i DGI Storkøbenhavn og formand for Fællesrepræsentationen for idrætsforeninger i Lyngby-Taarbæk Kommune (FIL): 4036 5110

Hans Natorp, formand i DIF: 3144 4015

**For spørgsmål til tal:**

Kasper Lund Kirkegaard, teamleder for Politik og Analyse i DGI Storkøbenhavn: 2974 4982
Lau Tofft-Jørgensen, analytiker i DIF Analyse: 2331 0220